b'\n_START_ARTICLE_\nGuadalajara\n_START_SECTION_\nZgodovina\n_START_PARAGRAPH_\nPrvo naselje v tej regiji so ustanovili \xc5\xa1panski zavojevalci leta 1532, a so ga morali zaradi upornih domorodcev ve\xc4\x8dkrat prestaviti. Dana\xc5\xa1njo Guadalajaro je blagoslovil kralj Karel V. leta 1542, ime je dobila po istoimenskem naselju v \xc5\xa0paniji, kjer se je rodil konkvistador Nu\xc3\xb1o de Guzm\xc3\xa1n, ki je vodil kampanjo proti domorodcem. Pridobila je sloves kot \xc2\xbbnajbolj \xc5\xa1pansko mesto\xc2\xab, zato je hitro rasla in leta 1549 postala sede\xc5\xbe \xc5\xa1kofije._NEWLINE_Tudi skozi 17. in 18. stoletje je mesto ohranilo svoj pomen. V za\xc4\x8detku 19. stoletja ga je z uporniki za kratek \xc4\x8das zavzel revolucionar Miguel Hidalgo in razglasil neodvisnost Mehike ter ukinitev su\xc5\xbeenjstva. Intenzivno je za\xc4\x8delo rasti sredi 20. stoletja in do 1970. let postalo drugo najve\xc4\x8dje mesto v dr\xc5\xbeavi.'